केही दिन पहिले राजधानीमा एक कार्यक्रमको बीच घोषणा गरिएको चलचित्र ‘यात्रा अ म्युजिकल भ्लग’ को छायांकन सुरु भएको छ । राजधानीको कमलादीस्थित गणेश मन्दिरमा पुजा गर्दै चलचित्रको छायाँकन सुरु गरिएको हो । चलचित्र छायाँकन सुरु हुन पूर्व निर्माता केशव भट्टराई र सुशील पोखरेल, निर्देशक सम्राट शाक्य तथा कलाकारहरु सलिनमान बनियाँ र सलोन बस्नेत लगायतको टिमले मन्दिरमा पुजा गरेका थिए । प्रायः एक्लै फिल्म बनाउने निर्माताको रुपमा चिनिने केशव यसपटक सुशिलसँग जोडिएका हुन् । मंगलबार गणेस्थान वरपर र गहनापोखरी आसपासका स्थानमा चलचित्रको छायाँकन गरियो ।
यसै चलचित्र मार्फत मल्लिका महतले डेब्यु गर्दैछिन् भने यसमा विदेशी कलाकारहरु चाइनाका जुन झाङ र केन्याका बबीको पनि अभिनय रहनेछ । बालकलाकारको रुपमा पछिल्लो समय युट्युबमा चर्चा रहेका अंकित संग्रौला र एन्जल राई छानिएका छन् । फिल्मलाई जर्नी लभ स्टोरी भनिएको छ भने यसमा यात्राले ल्याउने परिस्थितिलाई देखाइनेछ ।
कोटकी कालिका देवी फिल्म्स प्राइभेट लिमिटेड र हरि ओम सिने मेकर्सको ब्यानरमा निर्माण हुने चलचित्रमा केशव र सुशीलसँगै मुक्ति तिम्सिना र धर्मराज अधिकारी निर्माता रहेका छन् । यसै चलचित्र मार्फत सम्राट शाक्य निर्देशनमा डेब्यु गर्दैछन् । चलचित्रमा कथा पनि सम्राटकै रहेको छ भने यसलाई उनीसँगै सुरेश न्यौपाने ,प्रतिक पौडेल र शिशिर खातीले मिलेर लेखेका हुन् । संजय लामाले खिच्नेछ चलचित्रमा कविराज गहतराज र प्रविन सिंहको कोरोयोग्राफी, हिमाल केसीको द्वन्द, बनिश शाहको सम्पादन, आशिष पौडेलको कस्ट्युम डिजाइन, जटाशंकर गोसाईको आर्ट डिजाइन, निमा लामाको मेकअप र अरुण रेग्मीको प्रोडक्सन डिजाइन रहनेछ । चलचित्रमा बरिष्ठ संगीतकार शम्भुजित बाँस्कोटाकोसँगै प्रतिक पौडेल र कोविद बज्रको संगीत रहनेछ ।